ปรับตัวเร็ว
ใครที่คิดว่า ซูเปอร์มด ปกรณ์ พรรธนะแพทย์ รองกรรมการผู้จัดการ ธนาคารกสิกรไทย จะมุขแป้ก
17 มี.ค. 2555

ใครที่คิดว่า ซูเปอร์มด ปกรณ์ พรรธนะแพทย์ รองกรรมการผู้จัดการ ธนาคารกสิกรไทย จะมุขแป้ก หลังจากได้โปรโมตจาก บัณฑูร ล่ำซำ ซีอีโอให้ย้ายจากดูแลพอร์ตลูกค้าเอสเอ็มอีไปดูแลลูกค้ารายย่อย 
หะแรกลูกน้องก็ตีปีกพึ่บพับว่า ต่อไปนี้คงไม่ต้องส่งข่าวทุกวี่วัน เพราะพี่มดขยันทำโครงการนั่นนี่ ขยันโปรโมต จนทำให้สินเชื่อเอสเอ็มอีของกสิกรไทยฮิตติดตลาดจนคุณปั้นเห็นแววต้องส่งมาบุกลูกค้ารายย่อย
แรกที่โดนย้ายฝ่าย พี่มดก็วิตกกังวลว่าจะทำได้หรือเปล่า เพราะทำเอสเอ็มอีแม้จะคล้ายแต่ไม่เหมือนไปทำผลิตภัณฑ์เพื่อลูกค้ารายย่อย ที่สำคัญต้องจากลูกค้าที่รัก ที่อุ้มชูฟื้นฟูธุรกิจกันมาไป 
แต่ใช้เวลาไม่นาน พี่มดก็ตั้งตัวได้ โปรเจกต์สำหรับลูกค้ารายย่อยต่างๆ ก็หลั่งไหลออกจากสมอง ทำโน่นนี่ จนเข้าอีหรอบเดิมคือ ลูกน้องบ่นว่าเจ้านายขยันเกิ๊น เปิดหนังสือพิมพ์มามีแต่หน้าพี่มดลอยไปลอยมาถี่ยิบ มากกว่าภูมิทั้ง 4 ของกสิกรไทยซะอีก
ใครจะไปคิดว่าพี่มดจะใช้เวลาไม่กี่เดือนก็จับตลาดอยู่ โปรโมตผลิตภัณฑ์รายย่อยได้ฮิตติดตลาดไม่แพ้ที่ทำเอสเอ็มอี 
ฟันธงได้ว่า เขาเกิดมาเพื่อสิ่งนี้จริงๆ